## José Antonio Rovira: “L’economia valenciana és un referent en cooperativisme i treball associat”

*** L’economia social a la Comunitat Valenciana està integrada per prop de 9.400 entitats que donen treball a quasi 170.000 persones i generen una xifra de negoci de prop de 12.000 milions d’euros**

El conseller d’Educació, Universitats i Ocupació, José Antonio Rovira, ha valorat, en l’acte de presentació de València com a Capital Espanyola de l’Economia Social, el fet que “l’economia valenciana és un referent en cooperativisme i treball associat”, característiques que suposen “importants avanços per a disminuir la desigualtat en els sectors en què participen”.

En l’acte, celebrat a l’ajuntament de València, han participat, junt amb el conseller d’Educació, Universitats i Ocupació de la Generalitat Valenciana, la vicepresidenta segona del Govern d’Espanya i ministra de Treball i Economia Social, Yolanda Díaz, i l’alcaldessa de València, María José Catalá.

José Antonio Rovira ha destacat que “una de les característiques que es repetix en estes entitats organitzatives, i que és comuna en l’economia social, és la preponderància de les persones enfront del capital”, i ha valorat que “l’economia social valenciana crea riquesa, cooperant i realitzant una solidaritat efectiva, innovant tecnològicament i socialment, fomentant l’emprenedoria col·lectiva basada en principis democràtics, en la presa de decisions estratègiques i la distribució dels beneficis”.

“La societat valenciana associa positivament les cooperatives dels pobles i les ciutats com a elements vertebradors del territori i com a nexes de l’ocupació i de la vida social, creant riquesa, cooperant i realitzant una solidaritat efectiva, innovant tecnològicament i socialment, fomentant l’emprenedoria col·lectiva i distribuint beneficis”, ha assenyalat el responsable d’Educació.

Rovira ha posat l’accent que esta manera d’entendre l’economia suposa “implementar una forma d’emprenedoria de gestió i de consum, transformadora de la societat, integrant les organitzacions en el canvi social, en l’educació i la formació en tots els nivells com a clau de la recuperació social”.

Així, el conseller ha destacat que la Comunitat Valenciana és un referent mundial en investigació sobre la matèria,  en què destaca la Universitat de València amb un institut d’investigació IUDESCOOP, un màster oficial i un màster propi, i un programa de doctorat.

En l’acte han participat autoritats i representants de l’àmbit cooperatiu i de l’economia social valenciana, que han valorat la importància que té este sector, on tenen la seua activitat quasi 9.400 entitats (cooperatives, societats laborals, centres especials d’ocupació d’iniciativa social, empreses d’inserció, societats agràries de transformació, mutualitats de previsió social, confraries de pescadors i tercer sector d’acció social).

Estes organitzacions donen treball a unes 170.000 persones i representen una xifra de negoci de prop de 12.000 milions d’euros, segons dades de VALESTAT (Observatori Estadístic de l’Economia Social de la Comunitat Valenciana) i CIRIEC-Espanya.

Fecha: 05/04/2024